ગુજરાત સરકારમાં જળસંચય અભિયાન પછી વહીવટી તંત્રમાં ફેરફારો તોળાઇ રહ્યાં છે. ઘણાં લાંબા સમયથી આઇએએસ અને આઇપીએસ અધિકારીઓની બદલીઓ થઇ નથી તેથી મુખ્યમંત્રી વિજય રૂપાણી હવે ‘મિશન ટ્રાન્સફર’ના મોડ પર આવી શકે છે. સચિવાલયમાં સિનિયર અધિકારીઓએ ફેબદલની આશા છોડી દીધી છે, કારણ કે ‘બદલીઓ આવે છે...’ના ભણકારા વચ્ચે મુખ્યમંત્રી જળસંચય અભિયાનમાં પરોવાઇ ગયા હતા. હવે તેઓ મુક્ત થયા છે. રાજ્યના પોલીસ વડાએ તો પાંચ વર્ષથી એક જ જગ્યાએ ફરજ બજાવતા તમામ પોલીસ કર્મચારીઓ તેમજ અધિકારીઓની બદલીનો નિર્ણય લઇને કામગીરી શરૂ કરી દીધી છે ત્યારે હવે મુખ્યમંત્રી પણ ત્રણ કે તેથી વધુ વર્ષથી એક જ જગ્યાએ ફરજ બજાવતા ઓફિસરોની ટ્રાન્સફર કરવા માગે છે. ચર્ચાય છે કે બ્યુરોક્રેસીના રિસફલ માટે હાઇકમાન્ડની લીલીઝંડી મળી ચૂકી છે. જૂન મહિનાના મધ્યમાં શૈક્ષણિક સત્ર શરૂ થતું હોઇ અને શાળા પ્રવેશોત્સવ અભિયાન પહેલાં સરકાર તેના અને કર્મચારીઓના હિતમાં સચિવાલય તેમજ પોલીસ વિભાગમાં સામૂહિક ફેરબદલ કરે તેમ મનાય છે.